Harrelva

Harrelva (nordsamisk: Hárrejohka, kvensk: Harrijoki) er ei elv i Tana kommune i Finnmark. Den er ei østlig sideelv til Tana. Elva har utspring fra Harrvannet og er 7,4 kilometer lang.

Vassdraget har utspring på fjellplatået Mátduottar, sørvest for Austertana. De to tilløpselvene Dápmotjohka og Lavttajohka møtes i Harrvannet. Harrelva har utløp fra sørenden av vatnet og renner i sørvestlig retning. Rundt to kilometer før munningen snur elva mot nord, og renner parallelt med Tana, med bare en drøyt 100 meter bred landtunge mellom de to elvene.

Tanavassdraget ble i 1980 vernet mot kraftutbygging i Verneplan II for vassdrag. En strekning på rundt to kilometer langs Harrelvas midtre løp ble i 2007 vernet som Harrelv naturreservat.

Fotnoter

Referanser 

Elver i Tana
Tanavassdraget